આટલે સુધી વાંચીને મને પત્ર લખનાર યુવાનને અને એના જેવી જ મૂંઝવણ અનુભવનાર હજારો યુવાન-યુવતીઓને પ્રશ્ન થશે કે અમારે આવા અશુભ કહેવાયેલા વર્ષમાં લગ્ન કરવાં કે નહિ એની તો વાત કરતા નથી. ભાઈ (અને અન્ય ભાઈબહેનો), આવા વર્ષમાં જ નહિ, કોઈ પણ સાલમાં લગ્ન ન કરવાં એવી સલાહ આપવા માટે લાંબી ભૂમિકા મેં બાંધી, પણ મને ખાતરી છે કે તમે મારી સલાહ નહિ માનો, એટલે મારી સલાહ છે કે જ્યોતીષીઓના કથનની પરવા કર્યા વગર જ્યારે યોગ જાગે ત્યારે જરૂર પરણો. લગ્ન સફળ થશે કે નહિ એની ચિંતા ન કરો, યાદ રાખો, લગ્ન એ હકીકત છે, સફળ લગ્ન એ કલ્પના છે! આમ છતાં, એક તત્ત્વચિંતકે લગ્નજીવન સફળ બનાવવા માટે આપેલી સલાહ તમને કહી સંભળાવું છું. એમણે કહ્યું છે કે, કોઈ પણ લગ્નજીવન આપોઆપ સફળ થતું નથી. એને સફળ બનાવવું પડે છે. લગ્નજીવન સફળ બનાવવા માટે પાયાની જરૂરિયાત છેઃ પરસ્પર પ્રેમ; પણ, એકલા સોનાનો ઘાટ ઘડી શકાતોે નથી; એમાં તાંબું ભેળવવું પડે છે એમ એકલા પ્રેમથી લગ્નજીવન સફળ ન થાય; એમાં સમજણનું તાંબું ભેળવવું પડે છે. આમાં મારા તરફથી એટલું ઉંમરવાનું છે કે આ સલાહ આપનાર તત્ત્વચિંતક પોતે અપરિણીત છે!